钦定古今图书集成/明伦汇编/皇极典/第170卷 > 王文录补衍 > 《历数策》唐·冯万石
## 钦定古今图书集成/明伦汇编/皇极典/第170卷 > 王文录补衍 > 《历数策》唐·冯万石

问：“元龟效祉，鼎命昭夏王之祚；赤乌呈祥，金德㹅商君之业。白鱼跃而周道隆，丹雀来而秦德霸。殷因夏礼，损益可知。秦盛周衰，天人何昧？若水灭火起，殷周之运匪人；若桀暴纣昏，废兴之期自我。” 然而龙斗兴于夏日，鼋祅发于周年，灾祥兆于前成，荒败形于后政。荡荡之德，何所加焉？伫尔扬名，为余张目。

臣闻天地草昧，洪钧列五运之期；云雷始屯，火德分
一人之位。莫不时来命偶，人迪天将。白环昭虞后之
功，元圭锡夏王之德。空桑负鼎，遇为牲之君；渭水张
罗，得非熊之相。伏惟陛下化光坤载，道叶乾行，总五
气以发生，笼百王而亭育。粤若稽古，推历数之存亡；
感而遂通，酌天人之符命。明扬侧陋，典采刍词，开阐
“大猷，旁求雅问。则天文幽远，诚匪管窥；然人事昭彰，
敢陈壅塞。”原夫兴亡有数，符命无差，遽启丹书，俄回
白璧。君臣道合，则遐迩乂安；上下情乖则邦家板荡。
水火革而天人顺，暴乱行而桀纣亡。百六为霖旱之
灾，七九非汤尧之运。历数斯在，惟德动天，祸福无门，
唯人所召。故德者五行之义也，人者两仪之心也。人
心动而悔吝生，德义形而阴阳谢。必乘金运，则殷不
及于期；果历木行，则周不及于数。龙辟鼋祅之发，人
与事并，白鱼丹雀之符，德将时应，神道设教。金土之
运，匪他，人文化成，狂圣之来是我。荡荡之德，何敢不
通；翼翼之心，爰施不可。天也人也，坦然克分。时乎命
乎，昭文斯辨。臣优柔理道，杳同河汉。或跃文江，惧深
冰谷。谨对。